b'\n_START_ARTICLE_\nJur\xc4\x8di\xc4\x8deva ulica, Maribor\n_START_PARAGRAPH_\nJur\xc4\x8di\xc4\x8deva ulica v Mariboru je nepogre\xc5\xa1ljiv del mozaika starega trgovskega dela. Na njej najdemo trgovinice in lokale z gostinsko ponudbo, ki poskrbijo za po\xc5\xbeivitev in pisanost starega mestnega jedra. Dogajanje mnogokrat popestrijo \xc5\xa1e zvoki strun ali harmonike ter globokih glasov. Po Jur\xc4\x8di\xc4\x8devi se lahko sprehodite vse do Gosposke ulice in do Trga Leona \xc5\xa0tuklja._NEWLINE_Na vogalu Jur\xc4\x8di\xc4\x8deve ulice je bil neko\xc4\x8d sede\xc5\xbe uredni\xc5\xa1tva \xc4\x8dasopisa Slovenski narod, v katerem sta neko\xc4\x8d delovala Anton Tom\xc5\xa1i\xc4\x8d in Josip Jur\xc4\x8di\xc4\x8d, po katerem je bila ulica poimenovana. Najstarej\xc5\xa1e ime te ulice je Kleine Herren Gasse (Mala gosposka ulica), ki se prvi\xc4\x8d pojavi leta 1648._NEWLINE_Zgradba v Jur\xc4\x8di\xc4\x8devi ulici 5 je bila neko\xc4\x8d gostilna Pri Jelenu, ena najuglednej\xc5\xa1ih v starem Mariboru. V njej so preno\xc4\x8dili celo cesarji Jo\xc5\xbeef II., Leopold II., Franc I. in ruski car Aleksander I. s soprogo.'